Foto – Skonto halle, Rīga
"Futbola dienas" kvartāla ietvaros sestdien, 18.maijā, Skonto hallē, Rīgā tiks izveidots īpašs futbola laukums ar praktisko futbola semināru ievirzi. Praktisko semināru blokā tiks aizvadīti pieci paraugtreniņi par dažādām tematikām. Nodarbību ietvaros apmeklētājiem būs iespēja iepazīties ar treniņu metodikas specifiku darbā ar 6 -7 gadus veciem bērniem, uzzināt vairāk par vārtsargu sagatavošanas sistēmu futbola skolā "METTA", kustību koordinācijas attīstīšanas niansēm, kā arī vērot spēlētāju tehniskās sagatavotības paraugtreniņus.
Katras nodarbības paredzamais ilgums - 60 minūtes. Nodarbībai iesākoties, katrs lektors sniegs nelielu ieskatu par attiecīgo tēmu, pieskaroties būtiskākajiem uzsvariem un pielietojumu ikdienas treniņu procesā. Visi treneri nodarbības vadīs ar radiomikrofonu palīdzību, tādā veidā klātesošajiem būs iespēja uzskatāmā veidā izjust treneru komunikācijas nianses ar treniņgrupu un veicamā darba specifiku. Nodarbības noslēgumā treneris sniegs nelielu atskatu par aizvadīto treniņu, kā arī apmeklētājiem būs iespēja uzdot sev interesējošos jautājumus.